钦定古今图书集成/明伦汇编/官常典/第595卷 > 罗汝敬
## 钦定古今图书集成/明伦汇编/官常典/第595卷 > 罗汝敬

按《明外史》本传：“汝敬名简，以字行，吉水人。永乐二年
进士。选庶吉士，就学文渊阁。成祖召使诵书，不称旨，
即日遣戍江南，数日复之。自此刻厉为学，擢修撰，满
九载，进侍讲。仁宗时，上言时政十五事，忤旨下狱。与
李时勉同改御史，直声震朝廷。宣宗初，上书大学士
杨士奇曰：‘昔太祖高皇帝不阶尺土，奄有四海；太宗
文皇帝乂安宗社，再造寰区，二圣功德如此其盛，然
犹翼翼兢兢，无敢豫怠。先皇帝嗣统未及期年，奄弃
群臣，海内之民，若丧考妣。揆厥所由，佥壬小人挟怪
迂之术，售金石之方，以误圣躬而速之疾也。去冬简
以愚戆，应诏上书，言涉不敬，罪当万死。蒙先皇帝怜
其孤直，宽雷霆之诛，俾居言路，抚躬’”循省，无可称塞。
伏见今年六月，车驾幸天寿山，躬谒二陵，京师之人，
瞻望咨嗟，以为圣天子大孝，将以称殷礼，展孝思也。
既而道路喧传，乃谓礼毕即较猎讲武。且云：“先驱未
成列路，车不待驾，而天闲六龙已载道矣。”又云：“扈从
惟也先土干与其徒数百人，风驰电掣，倏去忽来，驰
逐先后。”某闻此言，心“悸胆落。夫蒐苗狝狩，固有国之
常经。然以谒陵出，而与降将较猎于山谷间。窃谓垂
堂之戒，衔橛之虞，不可不深虑也。执事两朝旧臣，二
圣元辅，于此不言，则孰得而言之者？惟特加采纳，以
弘靖献之、思光弼直之义。”寻擢工部右侍郎，往安南
抚谕黎利，复再往封陈暠。利言暠已死，张筵设女乐。
汝敬叱曰：“尔主死，乃宴乐耶？”碎其尊罍乐器。会天大
雨，雷震利居室，利惧，遣使驰谢于朝。汝敬还督两浙
漕运，理陕西屯田，多所建置。坐受馈下狱。寻免死，充
为事官，仍督陕西屯田。英宗立，遇赦。汝敬误引诏书
复职，复逮系。以在陕西措置有劳，宥死戍边。寻还其
官，莅故任。西边有警，督饷遇敌红子城，中流矢坠马
得免。以疾告归，卒。